**Manje je više**

**(Laička kolumnica [228])**

**Znanje, prianjanje, pouzdanje**

Tri stupnjevito poredane imenice u naslovu promišljanja povodom *Cvjetnice* iznjedrene su iz jezgrovita razmatranja **fra Darka Teperta** u okviru korizmenih duhovnih vježbi koje obavljam zahvaljujući blagodatima virtualne komunikacije.

*Znanje* koje se taloži u gustom tkanju kolumnicâ odslik je vjerospoznajnog procesa što ga priznavateljski i svjedočki obznanjujem nošen utemeljenim uvjerenjem da čitateljstvu može biti od koristi, nastojeći pritom spisateljsku nadarenost odjelotvoriti u službi neusiljena laičkog apostolata. Premda ranije nisam proživio aktualno iskustvo *pandemije* i *potresa*, *znam* i *vjerujem* da smo kolektivno i individualno kadri doskočiti *patnji* koja nas je zadesila. U tom me višekratno *provjerenom* uvjerenju učvršćuje sjećanje na pretrpljene nevolje.

*Prianjanje* je sposobnost djelotvorna nošenja s kojekakvim životnim situacijama. Čim smisleno i vjerozovno prionemo na posao raščišćavanja, osjetit ćemo znatan pomak naprijed. To će nam *prijati*, a u pomoć će pohrliti i *prijatelji*, pa bilo to i iz *virusom* uvjetovane udaljenosti.

*Pouzdanje* je vjerotvorni posljedak znanja i prianjanja. Čudnovato odlučnu pouzdanost što u pečalnom ozračju Cvjetnice i Velikog tjedna prožima ove retke bogozovnim stihovima iz *Pjesme suncu* potkrepljuje nedovoljno istraženi, ćutilni hrvatski pjesnik **Janko Polić Kamov** (1886-1910):

*Gle, dolazi mlađani bog; u zrakama donosi krv / i dah je njegov ko priča biblijska; / ljupki su njegovi koraci ko poljupci proljetnog jutra; / toplo je njegovo čuvstvo ko ljetno podne na žalu morskom; / dobar je mlađani bog ko majka; / njegove su usne cjelovi i vatra je njegovo oko; / mekane su ruke njegove ko dijete i milovanja su ko suza sućuti; / lak je šapat njegov ko nada tvoja. / Doći će mlađani bog i velik će biti njegov trijumf; / klicat ćeš, turobna dušo, i klicaj će biti ko prva ljubav; / ogromna će postati nada tvoja ko sjeme ljudsko, / ko tople usne moje što pjevaju pjesmu suncu.*

Milosrdni Otkupitelju, učvrsti uzdrmane temelje naše pozemljarske opstojnosti.

Sead Ivan Muhamedagić